钦定古今图书集成/明伦汇编/氏族典/第236卷 > 张充
## 钦定古今图书集成/明伦汇编/氏族典/第236卷 > 张充

按《梁书张充传》：“充字延符，吴郡人。父绪，齐特进金紫
光禄大夫。充少时，不持操行，好逸游。绪尝请假还吴，
始入西郭，值充出猎，左手臂鹰，右手牵狗，遇绪船至，
便放绁脱韝，拜于水次。绪曰：‘一身两役，无乃劳乎’？充
跪对曰：‘充闻三十而立，今二十九矣，请至来岁而敬
易之’。绪曰：‘过而能改，颜氏子有焉’。及明年，便修身改”
节，学不盈载，多所该览。尢明《老》《易》，能清言。与从叔稷
俱有令誉。起家抚军行参军，迁太子舍人，尚书殿中
郎，武陵王友。后为司徒谘议参军，与琅琊王思远、同
郡陆慧晓等并为司徒竟陵王宾客。入为中书侍郎，
寻转给事黄门侍郎。明帝作相，以充为镇军长史。出
为义兴太守，为政清静，民吏便之。寻以母忧去职，服
阕，除太子中庶子，迁侍中。义师近次，东昏召百官入
宫省，朝士虑祸，或往来酣宴，充独居侍中省，不出阁。
城内既害东昏，百官集西锺下，召充不至。高祖霸府
开，以充为大司马谘议参军，迁梁王国郎中令、祠部
尚书，领屯骑校尉，转冠军将军、司徒左长史。天监初，
除太常卿，寻迁吏部尚书，居选称为平允。俄为散骑
常侍、云骑将军。寻除晋陵太守，秩中二千石。征拜散
骑常侍、国子祭酒，转左卫将军，入为尚书仆射。顷之，
除云麾将军、吴郡太守。下车恤贫老，故旧莫不欢悦。
以疾自陈，征为散骑常侍、金紫光禄大夫。未及还朝，
十三年，卒于吴，时年六十六。诏赠侍中、护军将军，谥
穆子。子最嗣。